Robert Niță a anunțat la FANATIK SUPERLIGA că viitorul antrenor de la Rapid va fi anunțat după meciul important cu FCSB. Giuleștenii trebuie să scoată un rezultat pozitiv în derby-ul de acasă pentru a nu egala recordul negativ al lui Sepsi din 2019 în play-off.
Robert Niță tinde spre varianta Neil Lennon ca fiind viitorul antrenor de la Rapid. Pe lângă acest lucru, analistul FANATIK a mărturisit și că Dan Șucu mai are alte două variante care ar putea prelua banca tehnică a giuleștenilor.
“Săptămâna viitoare se vor lua niște decizii. Neil Lennon este pe buzele tuturor. Lucrurile decurg în acea direcție. E greu să nu fie judecat după filmulețul acela. Va fi asociat cu acel lucru, din păcate.
Încă nu a fost numit, mai sunt și alte opțiuni. Mai sunt alte 2 variante pe lângă Neil Lennon. După meciul cu FCSB vom afla”, a spus Robert Niță la FANATIK SUPERLIGA.
Jurnaliștii britanici au dezvăluit toate detaliile financiare ale înțelegerii dintre antrenorul Neill Lennon (52 de ani), legenda lui Celtic, și Rapid.
“Neill Lennon este gata să bifeze o revenire senzațională pe bancă, la 19 luni după ce a fost demis de la Omonia Nicosia. El va fi noul boss de la Rapid București, e foarte aproape să semneze înțelegerea.
Legenda lui Celtic a purtat discuții cu oficialii români săptămâna trecută. Am înțeles că negocierile sunt ca și finalizate. Este vorba despre un contract pe doi ani, în valoare de 1,5 milioane de lire sterline (n.r. – 1,75 milioane de euro).
Dacă nu se vor ivi probleme de ultim moment, el va fi anunțat oficial după derby-ul din weekend. Cel cu Steaua București (n.r. – FCSB) de pe noul lor stadion Giulești”, a anunțat The Scottish Sun.
“Lennon e stilul de manager gen Ferguson. Echipa e pregătită zi de zi de asistenții lui. El e omul care însă fixează liniile principale, monitorizează întreg programul, se implică direct acolo unde simte că trebuie făcute reglaje. Este adeptul unui fotbal ofensiv și pune mare preț pe o disciplină de fier”, a fost caracterizarea lui Christou Paraskevas, fost jucător la U Cluj care îl știe pe nord-irlandez de la Omonia Nicosia, potrivit sportpesurse.ro.